Ihan pikkujuttu. Eihän tuo ole vakavaa. Älä murehdi, helposti tuon hoitaa pois. Pari nappia vaan!

Kommentit ovat pureutuneet Mintun, 25, mieleen. Nämä olivat hänen ystäviensä lohdutukseksi asettamia sanoja, kun hän kaksi vuotta sitten kertoi saaneensa sukupuolitaudin, klamydiatartunnan.

– Ja he varmasti tarkoittivat pelkkää hyvää. Heidän mielestään kyse ei ollut vakavasta asiasta, ja tuntuu, että yleinen ajatusmaailma on se, että tämä on suunnilleen yhtä vähäpätöinen kuin flunssa.

Mintun kehoon ja koko elämään klamydia ehti kuitenkin aiheuttaa pysyviä, ikäviä seurauksia.

Sinkkuelämää

Kelataan reilut pari vuotta taaksepäin, elo–syyskuun vaihteeseen 2017. Kahden lapsensa isästä jo aikaa sitten eronnut Minttu oli viettänyt iloista sinkkuelämää – ja harrastanut suojaamatonta seksiä.

Hiljalleen hän alkoi havahtua siihen, ettei hänen kehonsa ollut kunnossa.

– Epämääräisiä oireita, menkat olivat omituiset, virtsa haisi ja hormonitoiminta oli tosi sekaisin.

Lääkärin vastaanotolla Mintulle ehdotettiin ensimmäisenä, että tehtäisiinkö tämä sukupuolitautitesti. Epäilys vilahti mielessä, mutta Minttu pyyhki sen pois.

– Ajattelin, että eihän mulla nyt sellaista ole.

Testi otettiin sekä virtsasta että suusta. Ensimmäisenä saapui suun kautta tehdyn testin tulos, joka näytti negatiivista. Minttu kiljui mielessään onnesta – varmasti toinenkin testi olisi puhdas.

Sitten tuli se puhelu.

– Hoitaja totesi, että sinä olet klamydiapositiivinen, nyt pitäisi heti tulla ottamaan lääkkeet.

Kuvamallinnos chlamydia trachomatis -bakteereista. AdobeStock/AOP

Itsesyytöksiä ja ikäviä viestejä

Uutisen jälkeen Mintulla oli epätodellinen olo, ja häntä myös hävetti. Miten hänelle saattoi käydä näin? Vastaus oli kuitenkin selvä ja itsesyytökset painavia.

– Oli sellainen häpeä ja nolo olo. Miten olin ollut niin vastuuton?

Oli häpeä ja nolo olo. Miten olin ollut niin vastuuton?

Vaikka Minttu tiesi harrastaneensa suojaamatonta seksiä, klamydiadiagnoosi oli järkytys. Haastateltavan kotialbumi

Sekin oli edessä, että piti ottaa yhteyttä aiempiin seksikumppaneihin ikävällä asialla. Heitä oli neljä, ja Mintun viestiin vastasi ainoastaan yksi.

– Hän kiitti ja sanoi lähtevänsä testiin heti. Muista en kuullut koskaan mitään.

– Enkä vielä tänä päivänäkään tiedä, keneltä näistä olin taudin saanut. Toivon vain, että kaikki hoitivat itsensä kuntoon.

Kaverit tsemppasivat ja piristivät Minttua sanomalla, että moni sairastaa klamydian useammankin kerran.

Terveydenhuollon osalta Minttu kuvailee kohteluaan mukavaksi ja ystävälliseksi. Hänelle kerrottiin heti, millä tavoin klamydia saattaa vaikuttaa esimerkiksi synnytyselimiin ja vaikeuttaa raskaaksi tulemista.

– Ne tiedot eivät silloin laittaneet murehtimaan. Kärsin tosi kovista kivuista lääkityksen aloitettuani, ja olin muutaman päivän aivan sänkypotilaana.

Vajaassa viikossa kaikki oli kuitenkin ohi. Kroppa alkoi jälleen tuntua terveeltä. Hormonitoiminta palautui normaaliksi, ja koko klamydian piti olla enää pelkkä ikävä muisto.

Missä vika?

Kun Minttu sittemmin alkoi seurustella vakavasti, hän kertoi sairastamastaan taudista uudelle kumppanilleen.

– Mies oli asian kanssa ihan ok. Olinhan hoitanut kaiken, ja asia oli jo menneisyyttä.

Naimisiinmenon jälkeen pariskunta alkoi haaveilla yhteisestä lapsesta. Mintulla lapsia oli kaksi, mutta hänen miehellään ei vielä omia ollut. Ehkäisy jätettiin pois, mutta toivottua raskautta ei näkynyt – testit pysyivät negatiivisina kuukausi toisensa jälkeen.

Kaksi kertaa Minttu muistaa sanoneensa pelkonsa ääneen.

– Sanoin, että se klamydia on tehnyt tämän. Tiesin, ettei mussa ole kaikki kunnossa.

Tiesin, ettei mussa ole kaikki kunnossa.

Mintun mies lohdutti vaimoaan ja uskoi, että kyseessä oli vain huono tuuri. Pariskunta päätti keskittyä vain toisiinsa. Ehkä vauva tulisi, kun asiaa ei ajattelisi jatkuvasti?

– En kuitenkaan saanut rauhaa, se mörkö oli läsnä kokoajan. Lopulta pyysin mieheltä, että voidaanko mennä tutkimuksiin edes mun mielenrauhani vuoksi. Halusin tietää, onko mun kropassa kaikki kunnossa.

Mies suostui, mutta uskoi, että vika olisi hänessä itsessään.

– Mieheni uskoi, että vian olisi pakko olla hänessä, sillä itse olin aiemmin saanut jo kaksi lasta.

Järkytys leikkauksen jälkeen

Tutkimuksissa todettiin, ettei Mintun miehessä ollut syytä lapsettomuudelle. Mintulle tehdyssä ultraäänessä sen sijaan nähtiin omituinen möykky munatorven ja kohdun välissä.

– Se oli kolmen sentin kokoinen ja näytti hyvänlaatuiselta kasvaimelta.

Munatorvien aukiolotutkimus näytti toiselta puolelta hyvältä, mutta toiselta ei. Vasemmanpuoleinen munatorvi oli tukossa. Lääkäri ehdotti Mintulle vatsan tähystysleikkausta, jossa vasemmanpuoleinen munatorvi sekä epämääräinen kasvain poistettaisiin.

- Suostuin ihan empimättä.

Leikkauspäivänä 7. marraskuuta Minttu suuntasi sairaalaan levollisin mielin. Operaation jälkeen herätessään Minttu tajusi, että aikaa oli kulunut paljon enemmän mitä hän oli ajatellut.

Pian syy selvisi.

– Lääkäri saapui kertomaan, että kasvain oli paljastunut märkäpaiseeksi. Sitten hän ilmoitti, ettei minulla nyt sitten ole enää kumpaakaan munatorvea.

Leikkauksessa oli huomattu, että kumpikin munatorvi oli täysin tukossa. Riski kohdunulkoiseen raskauteen olisi lääkärin mukaan ollut niin merkittävä, ettei riskiä voinut ottaa. Lisäksi klamydia oli tehnyt seittimäistä verkkoa, johon sekä kohtu että munasarjat olivat kiinnittyneet.

– Lääkäri lohdutti, että IVF-hoidolla on vielä mahdollista saada lapsia sitten, kun olen siihen valmis. Kyllä me senkin kortin aiomme katsoa, kun hieman toivumme tästä järkytyksestä.

Minttu joutui oppimaan kantapään kautta, miksi kondomia kannattaa käyttää aina, kun kumppanin seksitaudeista ei ole tietoa. AdobeStock/AOP

Sukupuolitaudeista pitää puhua

Leikkauspäivästä on kulunut vasta joitakin viikkoja. Mintun mukaan suurin shokki alkaa olla takana päin. Ensimmäisinä päivinä mielessä risteilivät, kuten alkuperäisen diagnoosinkin aikaan, häpeä ja huonommuuden tunne.

– Tuntuu vieläkin välillä siltä, että olen ihan paska. Että kyllähän mun nyt naisena pitäisi kyetä luomaan uutta elämää, jos niin haluan tehdä.

Tuntuu vieläkin välillä siltä, että olen ihan paska. Että kyllähän mun nyt naisena pitäisi kyetä luomaan uutta elämää,

Mintun mies on suhtautunut asiaan ymmärtäväisesti ja tsempannut vaimoaan.

– Ihan aluksi tunsin jonkinlaista häpeää hänenkin silmissään. Mieheni on kuitenkin ottanut asian todella ihanasti ja kannustanut mua puhumaan siitä. Hänen mielestään olen upea ja rohkea, eikä mun tule katua tai hävetä.

Lähihoitajaksi opiskeleva Minttu on avannut sairaskertomuksensa aiemmin sosiaalisessa mediassa ja suostui mielellään myös Iltalehden haastatteluun. Hän haluaa puhua kokemuksestaan voidakseen valistaa muita toimimaan järkevämmin. Iltalehti on saanut nähtäväkseen Mintun kertoman vahvistavat lääkärintodistukset.

Aluksi julkinen ulostulo jännitti, ja Minttu pelkäsi joukkolynkkausta tai sormella osoittelua. Pelko oli onneksi turha.

– Mitään ikävää kommentointia ei ole ollut. Tulevana hoitoalan ammattilaisena koen, että mun on pystyttävä puhumaan tästä. Klamydia tuntuu edelleen vaikuttavan monien silmissä pikkujutulta, mutta haluan omalla tarinallani valistaa ihmisiä siitä, että se ei sitä todellakaan aina ole.